Ingen sommersol i sikte før fellesferien
- Du kan ikke skrive «nå kommer sola» som tittel med det første, slår Mariann Aabrekk, meteorolog i Storm, fast. Hun sier det kan gå lang tid før det blir sol og blå himmel igjen, over hele landet. - Storsola er ikke å se i langtidsvarslet. Ingenting tyder det, sier hun.Samme spådom kommer fra Per Egil Haga, som er vakthavende meteorolog ved Meteorologisk institutt. - Vi har prognoser ut neste uke. Jeg ser ingen tydelige tegn på at sola skal komme innover oss. Vi får dessverre ikke noe stabilt høytrykksvær. - Er det ingenting som tyder på at det blir bedre inn mot fellesferien, om halvannen uke? - Jeg har ingen indikasjoner som gjør at jeg kan komme med en slik antydning, sier han.I morgen melder både Storm og Meteorologisk institutt regn og skyer over hele Sør-Norge, mens de mener det skal bli bedre vær i nord. Skillet går i Trøndelag. - Vi har et frontsystem med kjøligere vær som kommer over Vestlandet i natt. I løpet av morgendagen vil det dekke hele Sør-Norge, sier Aabrekk i Storm, som spår bedre vær søndag. - Det blir lettere vær i sør søndag. Det blir opphold, men skyene gjør at det ikke blir en kjempedag, sier hun. Meteorologisk institutt mener det kan komme så mye som 15 millimeter regn på Østlandet i morgen.I nord kan det derimot bli gode temperaturer, opp mot 20 grader. Det beste været kommer i østlige deler av Finnmark. - De vil få varme temperaturer lørdag. Der er det egentlig sommer nå, sier Aabrekk. Skal man tro henne må man nyte finværet i nord i morgen. - Det været som vil ødelegge i sør lørdag vil flytte seg videre nordover, sier hun.
Den store solen får du tidligst se på værkartet om et par uker, mener flere metereologer.